b"\n_START_ARTICLE_\nJacobus Henricus van 't Hoff\n_START_SECTION_\nBiografia\n_START_PARAGRAPH_\nVa n\xc3\xa9ixer el 30 d'agost de 1852 a la ciutat de Rotterdam fill d'un metge. Des de jove s'interess\xc3\xa0 per la ci\xc3\xa8ncia i, en contra dels desitjos del seu pare, estudi\xc3\xa0 qu\xc3\xadmica al Delft Polytechnical Institue i successivament a la Universitat de Leiden; Bonn, on coincid\xc3\xad amb Friedrich Kekul\xc3\xa9; Par\xc3\xads, on estudi\xc3\xa0 amb Charles Adolphe W\xc3\xbcrtz; i finalment a la Universitat d'Utrecht, on va obtenir el doctorat l'any 1874. _NEWLINE_Posteriorment fou professor a les universitats d'Amsterdam i Berl\xc3\xadn, on mor\xc3\xad l'1 de mar\xc3\xa7 de 1911.\n_START_SECTION_\nRecerca cient\xc3\xadfica\n_START_PARAGRAPH_\nInteressat en la qu\xc3\xadmica org\xc3\xa0nica, \xc3\xa9s considerat un dels precursors de l'estereoqu\xc3\xadmica, amb el fi d'explicar les dues formes is\xc3\xb2meres de l'\xc3\xa0cid t\xc3\xa0rtric i altres casos d'isomeria \xc3\xb2ptica. L'any 1874 propos\xc3\xa0, al mateix temps que el qu\xc3\xadmic franc\xc3\xa8s Joseph Achille Le Bel, la hip\xc3\xb2tesi del carboni tetra\xc3\xa8dric asim\xc3\xa8tric. _NEWLINE_Posteriorment dugu\xc3\xa9 a terme estudis sobre l'afinitat qu\xc3\xadmica i sobre cin\xc3\xa8tica de les reaccions. Mitjan\xc3\xa7ant l'aplicaci\xc3\xb3 de conceptes termodin\xc3\xa0mics a l'estudi dels equilibris qu\xc3\xadmics, determin\xc3\xa0 la relaci\xc3\xb3 entre la constant d'equilibri i la temperatura absoluta, el que actualment es coneix com a equaci\xc3\xb3 o isocora de Van't Hoff. Tamb\xc3\xa9 realitz\xc3\xa0 investigacions sobre el comportament de dissolucions dilu\xc3\xafdes, evidenciant certes analogies amb els gasos, i introdu\xc3\xad el concepte de pressi\xc3\xb3 osm\xc3\xb2tica._NEWLINE_L'any 1901 fou guardonat amb el Premi Nobel de Qu\xc3\xadmica pel descobriment de les lleis de la din\xc3\xa0mica qu\xc3\xadmica i de la pressi\xc3\xb3 osm\xc3\xb2tica en les solucions qu\xc3\xadmiques, esdevenint el primer premiat en aquesta categoria dels Premis Nobel instaurats aquell any.\n_START_SECTION_\nReconeixements\n_START_PARAGRAPH_\nEn honor seu s'anomen\xc3\xa0 el cr\xc3\xa0ter Van' t Hoff sobre la superf\xc3\xadcie de la Lluna."